Tert.am-ը տնտեսագետ, Մարդկային զարգացման միջազգային կենտրոնի փորձագետ Աշոտ Խուրշուդյանի հետ զրուցել է վարչապետ Կարեն Կարապետյանի կառավարման արդյունավետության, կատարված ու չկատարված խոստումների մասին։ Խուրշուդյանը գտնում է, որ Կարապետյանն ախտորոշել է խնդիրները, սակայն դեռևս բացակայում են կարգավորման ճանապարհները։ Նրա խոսքով՝ տարիներ շարունակ ստեղծվել էր մի կոմֆորտային կառավարման վիճակ, որի փոփոխությունը բավական բարդ է։ Կարեն Կարապետյանի կառավարությունը տնտեսագետը որակեց որպես մենեջերների կառավարություն, իսկ տնտեսական աճի վերաբերյալ նշեց. «Մոտ 4 տոկոս տնտեսական աճը կամ 3.5 տոկոսը ինքնահոս է լինելու, եթե ներդրումները գան կոնկրետ արդյունաբերության ոլորտ, խոստումները կատարվեն, շատ ավելի բարձր տնտեսական աճ կգրանցենք։ Սակայն և՛ տնտեսական անկումը, և՛ աճը չպետք է դարձնել հիմնական ցուցանիշ»։